b"\n_START_ARTICLE_\nScientologija\n_START_PARAGRAPH_\nScientologija (angl. scientology) yra amerikie\xc4\x8di\xc5\xb3 fantastikos ra\xc5\xa1ytojo Lafayette Ronald Hubbard (1911 m. kovo 13 d. \xe2\x80\x93 1986 m. sausio 24 d.), dar \xc5\xbeinomo, kaip L. Ron Hubbard, mokymo ir susijusi\xc5\xb3 organizacij\xc5\xb3 visuma. Pagars\xc4\x97jusi savo sektanti\xc5\xa1ka veiklos metodika, kuomet nariai, pasitelkiant psichologin\xc4\x99 manipuliacij\xc4\x85 yra \xc4\xaftraukiami \xc4\xaf organizacijos veikl\xc4\x85 ir \xc4\xaftikinami aukoti nuolatin\xc4\x99 pinigin\xc4\x99 duokl\xc4\x99 jos administracijai ir vald\xc5\xbeiai. _NEWLINE_Scientologij\xc4\x85 L. Ron Hubbardas suk\xc5\xabr\xc4\x97 kaip pagalbos sau filosofij\xc4\x85 dianetik\xc4\x85, kuri buvo pristatoma kaip alternatyva psichoterapijai, o v\xc4\x97liau imta vadinti nauj\xc4\x85ja religija. 1953 m. L. Ron Hubbard scientologij\xc4\x85 apib\xc5\xabdino kaip \xe2\x80\x9etaikom\xc4\x85j\xc4\x85 religin\xc4\x99 filosofij\xc4\x85\xe2\x80\x9c. Su scientologija glaud\xc5\xbeiai susijusios tokios organizacijos kaip Scientologijos ba\xc5\xbeny\xc4\x8dia, Narkonon, Kriminon, Hubbard'o humanitarinis centras, Tarptautinis detoksikacijos centras. Scientologijos ba\xc5\xbeny\xc4\x8dia teigia, kad ji vienintel\xc4\x97 turi teis\xc4\x99 skleisti dianetikos ir scientologijos id\xc4\x97jas._NEWLINE_Scientologijos deklaruojamas tikslas yra reabilituoti tetan\xc4\x85 (\xc5\xbemogaus \xe2\x80\x9eA\xc5\xa1\xe2\x80\x9c) ir taip atgauti pirmin\xc4\x99 \xe2\x80\x9evisi\xc5\xa1kos laisv\xc4\x97s\xe2\x80\x9c b\xc5\xabkl\xc4\x99.\n_START_SECTION_\nStatusas\n_START_PARAGRAPH_\n\xc4\xaevairiose \xc5\xa1alyse turi skirting\xc4\x85 status\xc4\x85. _NEWLINE_JAV, Jungtin\xc4\x97je Karalyst\xc4\x97je, Italijoje, Ispanijoje, \xc5\xa0vedijoje, \xc5\xa0veicarijoje, Vengrijoje, Portugalijoje, Meksikoje, Australijoje, Naujojoje Zelandijoje, Taivane scientologija pripa\xc5\xbeinta religine bendruomene, arba veikia kaip visuomenin\xc4\x97 organizacija._NEWLINE_Vokietijoje scientologija laikoma komercine organizacija, religin\xc4\x97s bendruomen\xc4\x97s statusas jai nepripa\xc5\xbe\xc4\xafstamas. 1997 m. nuolatin\xc4\x97 Vokietijos \xc5\xbeemi\xc5\xb3 vidaus reikal\xc5\xb3 ministr\xc5\xb3 konferencija nustat\xc4\x97, kad yra po\xc5\xbeymi\xc5\xb3, jog scientologijos organizacija turinti tiksl\xc5\xb3 nukreipt\xc5\xb3 prie\xc5\xa1 demokratin\xc4\x99 tvark\xc4\x85 ir d\xc4\x97l to yra teisinis pagrindas saugumo strukt\xc5\xabroms j\xc4\x85 steb\xc4\x97ti. \xc5\xa0io nutarimo pagrindu scientologija yra \xc4\xaftraukta \xc4\xaf stebim\xc5\xb3 organizacij\xc5\xb3 s\xc4\x85ra\xc5\xa1us daugelyje Vokietijos \xc5\xbeemi\xc5\xb3._NEWLINE_Lietuvoje veikia kaip visuomenin\xc4\x97 organizacija, religin\xc4\x97s bendruomen\xc4\x97s statuso neturi.\n_START_SECTION_\nApib\xc5\xabdinimas\n_START_PARAGRAPH_\nScientologija, pagal jos pasek\xc4\x97j\xc5\xb3 apibr\xc4\x97\xc5\xbeim\xc4\x85, yra taikomoji religin\xc4\x97 filosofija, o Scientologijos ba\xc5\xbeny\xc4\x8dia \xe2\x80\x93 scientolog\xc5\xb3 religin\xc4\x97 bendruomen\xc4\x97._NEWLINE_Pagal scientologijos kritik\xc5\xb3 apibr\xc4\x97\xc5\xbeim\xc4\x85 \xe2\x80\x93 tai eklekti\xc5\xa1ko pob\xc5\xabd\xc5\xbeio sekta, bandanti vaizduoti nauj\xc4\x85 filosofijos, psichologijos pakraip\xc4\x85, \xe2\x80\x9esupermoksl\xc4\x85\xe2\x80\x9c (\xc5\xber. \xc5\xbeod\xc5\xbeio \xe2\x80\x9escientologija\xe2\x80\x9c semantik\xc4\x85).\n_START_SECTION_\nStrukt\xc5\xabra\n_START_PARAGRAPH_\nOrganizacija turi hierarchin\xc4\x99 strukt\xc5\xabr\xc4\x85._NEWLINE_Organizacija susideda i\xc5\xa1 dviej\xc5\xb3 (pagal kai kuriuos sp\xc4\x97jimus \xe2\x80\x93 daugiau) atskirt\xc5\xb3 lygmen\xc5\xb3. I\xc5\xa1orin\xc4\xaf lygmen\xc4\xaf sudaro \xc4\xafvairios sektos finansuojamos organizacijos (dianetikos centrai, Narkonon, Kriminon ir pan. \xc4\xafstaigos), vidin\xc4\xaf (\xc4\xafslaptint\xc4\x85) \xe2\x80\x93 Sea Organization \xe2\x80\x93 sukarinta organizacija, skirta sektos interes\xc5\xb3 gynybai bei kit\xc5\xb3 sektos dali\xc5\xb3 valdymui. Pastaroji organizacija formaliai yra neginkluota, bet visais kitais at\xc5\xbevilgiais yra karin\xc4\x97 (laipsniai, uniformos ir t. t.). Manoma, kad gali b\xc5\xabti ir atskira organizacija, skirta ir Sea Organization bei kitoms scientologin\xc4\x97ms grup\xc4\x97ms valdyti, strateginiams sektos tikslams planuoti.\n_START_SECTION_\n\xc4\xaetraukimo metodai\n_START_PARAGRAPH_\nNauji nariai da\xc5\xbeniausiai \xc4\xaftraukiami \xc4\xaf sekt\xc4\x85, si\xc5\xablant praeiti \xe2\x80\x9epsichologin\xc4\xaf\xe2\x80\x9c test\xc4\x85, skirt\xc4\x85 tariamoms psichologin\xc4\x97ms ir pan. problemoms atrasti. U\xc5\xbepildydami \xc5\xa1\xc4\xaf test\xc4\x85, \xc5\xbemon\xc4\x97s suteikia sektai pakankamai didel\xc4\xaf kiek\xc4\xaf asmenin\xc4\x97s informacijos, kad sekta gal\xc4\x97t\xc5\xb3 prad\xc4\x97ti jais manipuliuoti, \xc4\xaftraukti \xc4\xaf savo veikl\xc4\x85, panaudojant \xe2\x80\x9eauditingo\xe2\x80\x9c metodus. Sektos nari\xc5\xb3 hierarchija pagr\xc4\xafsta \xc5\xbeiniomis, kurias \xc4\xafgyti gali atitinkamus pinigus sumok\xc4\x97j\xc4\x99 sektos nariai. Auk\xc5\xa1tesnio lygio \xc5\xbeinios kainuoja daugiau, ta\xc4\x8diau sektos nariai, jas \xc4\xafgij\xc4\x99, ilgainiui gauna teis\xc4\x99 mokyti \xc5\xbeemesnio lygio narius bei jiems perpardavin\xc4\x97ti nupirktas \xc5\xbeinias. Tod\xc4\x97l, skirtingai nuo daugelio kit\xc5\xb3 sekt\xc5\xb3, \xc5\xa1ioje seniausi sektos nariai b\xc5\xabna suinteresuojami dar ir finansi\xc5\xa1kai. Tam, kad senesni nariai netur\xc4\x97t\xc5\xb3 galimyb\xc4\x97s pasitraukti, jie da\xc5\xbenai \xc4\xaftraukiami \xc4\xaf nusikalstam\xc4\x85 veikl\xc4\x85 ir paskui, esant reikalui, \xc5\xa1anta\xc5\xbeuojami.\n_START_SECTION_\nScientolog\xc5\xb3 kova su kritikais\n_START_PARAGRAPH_\nScientolog\xc5\xb3 sekta yra \xc4\xafvald\xc5\xbeiusi visas \xc5\xa1iuolaikines teis\xc4\x97s bei \xc5\xbeiniasklaidos poveikio metodikas. Itin aktyviai naudoja teismus, siekdama i\xc5\xa1stumti savo prie\xc5\xa1us (da\xc5\xbeniausiai \xe2\x80\x93 naudodamasi Autori\xc5\xb3 teisi\xc5\xb3 \xc4\xafstatymais), taip pat \xe2\x80\x93 \xc5\xbeurnalistus, siekdama \xc4\xaftikinti visuomen\xc4\x99 scientologijos, dianetikos ir pan. pagr\xc4\xafstumu, paneigti savo sektanti\xc5\xa1kum\xc4\x85 ir pan. Sektos atstovai skelbia, kad sekta kovoja u\xc5\xbe religin\xc4\x99 laisv\xc4\x99, yra \xc4\xafvairi\xc5\xb3 tarptautini\xc5\xb3 organizacij\xc5\xb3 dalyv\xc4\x97, pripa\xc5\xbeinta daugelyje valstybi\xc5\xb3, ir pan.; neigiami sektos vertinimai ar nusikalstamos veiklos faktai bandomi pateikti kaip nepatikimi ir t. t. Skirtingai nuo daugumos kit\xc5\xb3 sekt\xc5\xb3, itin aktyviai naudojasi Internetu bei kitomis moderniomis technologijomis. Daugeliu atvej\xc5\xb3 sekta \xc4\xaf savo veikl\xc4\x85 bando \xc4\xaftraukti politikus, da\xc5\xbenai \xe2\x80\x93 netiesiogiai, paveikdama politik\xc5\xb3 \xc5\xa1eim\xc5\xb3 narius. Sektos prie\xc5\xa1ininkus scientologai da\xc5\xbeniausiai bando pavaizduoti kaip nusikalt\xc4\x97lius, \xc4\xafvairiais b\xc5\xabdais bando juos diskredituoti, esant galimybei \xe2\x80\x93 \xc5\xa1anta\xc5\xbeuoja. \xc5\xbdmon\xc4\x97s, padedantys sektos nariams i\xc5\xa1tr\xc5\xabkti ir pasisl\xc4\x97pti nuo sektos persekiojimo, kartais b\xc5\xabna skund\xc5\xbeiami policijai kaip \xc5\xbemoni\xc5\xb3 grobikai ir pana\xc5\xa1iai._NEWLINE_1977 metais scientolog\xc5\xb3 ofisuose atliktos kratos atskleid\xc4\x97 j\xc5\xb3 ruo\xc5\xa1t\xc4\x85 kov\xc4\x85 prie\xc5\xa1 CSI-COP (Committee for the Scientific Investigation of Claims of the Paranormal, organizacija, kovojanti prie\xc5\xa1 \xc5\xa1arlatanus, pseudomokslus ir \xc5\xa1i\xc5\xb3 dien\xc5\xb3 mitus). Jos dalis buvo ir CSI-COP diskreditavimo planas padirbin\xc4\x97jant C\xc5\xbdV dokumentus. FTB konfiskuoti dokumentai \xc4\xafrodo scientolog\xc5\xb3 ketinimus paskleisti gandus, es\xc4\x85 CSI-COP t\xc4\x97ra C\xc5\xbdV padalinys._NEWLINE_2002 m. scientologai kopijavimo teisi\xc5\xb3 pa\xc5\xbeeidim\xc5\xb3 pagrindu reikalavo, kad Google paie\xc5\xa1kos sistema nerodyt\xc5\xb3 \xc4\xafvairi\xc5\xb3 svetaini\xc5\xb3, kritikuojan\xc4\x8di\xc5\xb3 \xc5\xa1i\xc4\x85 religij\xc4\x85. Google sutiko su j\xc5\xb3 reikalavimais ir jas pa\xc5\xa1alino. V\xc4\x97liau jos buvo gr\xc4\x85\xc5\xbeintos.\n_START_SECTION_\nVeikla Lietuvoje\n_START_PARAGRAPH_\nLietuvoje sekta veikia nuo XX a. 9-tojo de\xc5\xa1imtme\xc4\x8dio pabaigos. \xc5\xbdinoma, kad \xc4\xaf savo veikl\xc4\x85 buvo \xc4\xaftraukusi dal\xc4\xaf Lietuvos moksl\xc5\xb3 akademijos ir \xe2\x80\x9e\xc5\xbdinijos\xe2\x80\x9c draugijos nari\xc5\xb3, kuriais pasinaudodama, spausdino straipsnius moksl\xc5\xb3 akademijos leidiniuose (\xe2\x80\x9eMokslas ir gyvenimas\xe2\x80\x9c). Nusikalstamoms organizacijoms n\xc4\x97ra priskirta."